b'\n_START_ARTICLE_\nDeath metal\n_START_SECTION_\nHist\xc3\xb2ria\n_START_PARAGRAPH_\nEl death metal va sorgir a mitjans dels anys vuitanta, sota l\'escena de metal underground que hi havia aleshores. El g\xc3\xa8nere, her\xc3\xa8ncia directa del thrash metal (tot i que amb alguna influ\xc3\xa8ncia del black metal primari), prompte va assolir una bona popularitat entre els seguidors del metal. _NEWLINE_Sovint se sol anomenar la banda Death com la iniciadora, i altres com Possessed, Morbid Angel o Obituary com les pioneres d\'aquest. Des de llavors, el g\xc3\xa8nere ha anat evolucionant i diversificant-se, dividint-se aix\xc3\xad en nombrosos subg\xc3\xa8neres com el death metal mel\xc3\xb2dic, el brutal death metal o el death metal t\xc3\xa8cnic. Tamb\xc3\xa9 han sorgit nombrosos grups que el fusionen amb altres g\xc3\xa8neres, des d\'alguns m\xc3\xa9s extrems com el grindcore, donant lloc a l\'anomenat deathgrind (bandes com Anal Cunt o Asesino); fins altres m\xc3\xa9s mel\xc3\xb2dics com el metal progressiu (Opeth, Scar Symmetry) o el power metal (Children of Bodom)._NEWLINE_Pel que fa al nom del g\xc3\xa8nere, no hi ha acord com\xc3\xba sobre quin pot ser l\'origen: alguns afirmen que es tracta del t\xc3\xadtol del disc Death by metal, dels pioners Death; d\'altres consideren que prov\xc3\xa9 de la can\xc3\xa7\xc3\xb3 Death Metal del disc Seven Churchs de Possessed; mentre que d\'altres opinen que el nom \xc3\xa9s simplement un derivat del nom dels iniciadors (Death\'s metal, "el metal de Death").\n_START_SECTION_\nInstrumentaci\xc3\xb3\n_START_PARAGRAPH_\nEl death metal es caracteritza principalment per l\'\xc3\xbas freq\xc3\xbcent de veus guturals, la gran velocitat d\'execuci\xc3\xb3 heretada del thrash metal i els freq\xc3\xbcents canvis de temps. Sovint s\'usen dos guitarristes en comptes d\'un, i la bateria sol ser de dos bombos o de bombo de doble pedal. Les guitarres tenen en moltes ocasions un so distorsionat, i el ritme de la percussi\xc3\xb3 \xc3\xa9s quasi sempre molt r\xc3\xa0pid. L\'estructura \xc3\xa9s bastant complexa, incloent progressions harm\xc3\xb2niques i parts d\'una dificultat instrumental considerable.\n_START_SECTION_\nLletres\n_START_PARAGRAPH_\nEls temes l\xc3\xadrics acostumen a estar relacionats amb la viol\xc3\xa8ncia, la sang i \xc3\xa0dhuc el satanisme; per\xc3\xb2 tamb\xc3\xa9 hi tracten altres temes de car\xc3\xa0cter social, personal, i fins i tot filos\xc3\xb2fic. Les veus guturals acompanyen aquests t\xc3\xb2pics, creant aix\xc3\xad una atmosfera d\'agressivitat (tot i que no tan present com l\'atmosfera sinistra del black metal). La mort \xc3\xa9s un tema recurrent, com tamb\xc3\xa9 les mutilacions i la tortura, arribant fins i tot al punt de tractar temes com el canibalisme, la violaci\xc3\xb3 o la necrof\xc3\xadlia. Aquesta tem\xc3\xa0tica provocadora \xc3\xa9s present en especial al brutal death metal i al deathgrind, juntament amb alguns grups del death metal primari; mentre que als altres subg\xc3\xa8neres la tem\xc3\xa0tica no sol ser tan agressiva i se centra m\xc3\xa9s a temes personals (moltes vegades negatius, per\xc3\xb2) o filos\xc3\xb2fics, aquests \xc3\xbaltims especialment al death metal progressiu i death metal t\xc3\xa8cnic._NEWLINE_Castrator \xc3\xa9s un grup de death metal de tem\xc3\xa0tica feminista amb lletres violentes.\n_START_SECTION_\nDeath metal t\xc3\xa8cnic\n_START_PARAGRAPH_\nEl death metal t\xc3\xa8cnic \xc3\xa9s un subg\xc3\xa8nere del death metal caracteritzat per la gran complexitat dels riffs de guitarra i de les estructures musicals. Sorgit a finals dels anys anys vuitanta de la m\xc3\xa0 de bandes com Atheist, Cynic o els mateixos Death, se centra m\xc3\xa9s en la interpretaci\xc3\xb3 de passatges de gran complexitat t\xc3\xa8cnica que en el so agressiu del death metal primari, i sovint incorpora elements del jazz o del rock progressiu. Per aquesta ra\xc3\xb3, moltes vegades se sol afirmar que \xc3\xa9s el mateix que el death metal progressiu, i ambd\xc3\xb3s g\xc3\xa8neres es confonen m\xc3\xbatuament. El death metal t\xc3\xa8cnic, per\xc3\xb2, no sempre se centra en la melodia, sin\xc3\xb3 m\xc3\xa9s en la dificultat, i per aix\xc3\xb2 molts grups s\xc3\xb3n catalogats alhora dins del death metal t\xc3\xa8cnic i altres subg\xc3\xa8neres m\xc3\xa9s extrems que res tenen a veure amb la m\xc3\xbasica progressiva, com \xc3\xa9s el cas de Cannibal Corpse (se\'l classifica dins del brutal death metal per la brutalitat de les seves composicions, per\xc3\xb2 tamb\xc3\xa9 en el death metal t\xc3\xa8cnic per la dificultat instrumental)._NEWLINE_Algunes de les bandes m\xc3\xa9s representatives s\xc3\xb3n Aeon, Cynic o Atheist.\n_START_SECTION_\nDeath/doom\n_START_PARAGRAPH_\nEl death/doom \xc3\xa9s la fusi\xc3\xb3 entre el doom metal i el death metal. Musicalment, t\xc3\xa9 un so similar al doom metal, amb melodies tristes i pesades, tempos lents i un so greu. A tot a\xc3\xa7\xc3\xb2 se li incorpora elements del death metal que fan que adquireixi agressivitat, com les veus guturals, un ritme m\xc3\xa9s velo\xc3\xa7 que el doom tradicional, i una major intensitat._NEWLINE_Va sorgir a Anglaterra a principis dels anys noranta, de la m\xc3\xa0 de bandes com Cathedral o Paradise Lost. Posteriorment va ser continuat per bandes com Theatre of Tragedy, Anathema, o My Diying Bride; i eventualment se li van anar incorporant nous elements, com orquestraci\xc3\xb3, efectes electr\xc3\xb2nics (influ\xc3\xa8ncia industrial de grups com Theatre of Tragedy o Samael), i fins i tot elements de la m\xc3\xbasica progressiva, com van fer Katatonia. A\xc3\xa7\xc3\xb2 va fer que deriv\xc3\xa9s en un nou subg\xc3\xa8nere, l\'anomenat "soft death/doom"._NEWLINE_Tamb\xc3\xa9 va tindre gran influ\xc3\xa8ncia en el sorgiment d\'altres subg\xc3\xa8neres del doom metal, com el funeral doom; i va influir \xc3\xa0dhuc en la creaci\xc3\xb3 d\'altres g\xc3\xa8neres m\xc3\xa9s mel\xc3\xb2dics i rom\xc3\xa0ntics, com el metal g\xc3\xb2tic.\n_START_SECTION_\nDeathgrind\n_START_PARAGRAPH_\nEl deathgrind \xc3\xa9s un g\xc3\xa8nere de fusi\xc3\xb3 que combina la brutalitat del brutal death metal amb la velocitat i brevedat del grindcore. Sorgit cap al final dels anys vuitanta als EUA i a Anglaterra, constitueix, juntament amb el pornogrind, un subg\xc3\xa8nere del goregrind. La principal difer\xc3\xa8ncia amb el brutal death metal habitual \xc3\xa9s la curta duraci\xc3\xb3 de les composicions, que no solen sobrepassar els tres minuts; mentre que la difer\xc3\xa8ncia que el marca com a distint del grindcore \xc3\xa9s la pres\xc3\xa8ncia de solos i un allunyament del hardcore punk en favor de la brutalitat. Alguns dels grups m\xc3\xa9s representatius s\xc3\xb3n Anal Cunt, Brujer\xc3\xada, i Terrorizer.\n_START_SECTION_\nBlackened death metal\n_START_PARAGRAPH_\nEl blackened death metal \xc3\xa9s un g\xc3\xa8nere que incorpora l\'atmosfera i la tem\xc3\xa0tica pr\xc3\xb2pies del black metal al so agressiu del death metal. Les bandes sovint tendeixen a incorporar una major repetici\xc3\xb3 dels riffs de guitarra, i la tem\xc3\xa0tica general, aix\xc3\xad com la imatge, \xc3\xa9s la relacionada amb el satanisme i l\'ocultisme. L\'estil va sorgir influ\xc3\xaft pel so de bandes com Sarc\xc3\xb3fago, Blasphemy, Beherit i Impaled Nazarene, i ha estat desenvolupat darrerament durant la meitat dels anys noranta per bandes com Belphegor, Behemoth, Akercocke, Zyklon i Sacramentum.\n_START_SECTION_\nDeathrash\n_START_PARAGRAPH_\nEl deathrash sorgeix de la combinaci\xc3\xb3 del death metal amb thrash metal. \xc3\x89s, essencialment, death metal amb una influ\xc3\xa8ncia del thrash major de l\'habitual. Els riffs de guitarra acostumen a ser molt semblants als del thrash metal, amb so pesat i potent; les veus, per\xc3\xb2, s\xc3\xb3n les pr\xc3\xb2pies del death metal. Tamb\xc3\xa9 la tem\xc3\xa0tica s\'apropa m\xc3\xa9s a la del thrash, combinant lletres agressives amb cr\xc3\xadtica social. Com a bandes, cal destacar Vader, Kreator, Sodom, Morbid Angel i Sepultura.\n_START_SECTION_\nDeathcore\n_START_PARAGRAPH_\nCap a principis del segle XXI, i amb l\'ascens de la popularitat del metalcore, moltes bandes van comen\xc3\xa7ar a incorporar elements t\xc3\xadpics d\'aquest g\xc3\xa8nere al so del death metal. Impulsat per la banda Job for a Cowboy, el deathcore ha assolit un bon nivell de popularitat al sud-oest dels Estats Units, especialment a Arizona i a Calif\xc3\xb2rnia, d\'on hi provenen gran part de les bandes i on es celebren nombrosos festivals. _NEWLINE_Musicalment, el so del deathcore es caracteritza per combinar els breakdowns i els riffs de guitarra mel\xc3\xb2dics propis del metalcore amb guitarres distorsionades i m\xc3\xa9s agressives que les del metalcore tradicional. L\'atmosfera aconseguida, doncs, sol ser diferent a la del death metal, i sovint m\xc3\xa9s propera a la del metalcore, tot mantenint el blast beat de la bateria. Un altre aspecte de la influ\xc3\xa8ncia del metalcore \xc3\xa9s l\'\xc3\xbas altern de les veus netes amb altres de guturals, tot predominant aquestes \xc3\xbaltimes. Les lletres s\'aparten de la tem\xc3\xa0tica gore per fer lloc a una tem\xc3\xa0tica m\xc3\xa9s centrada en all\xc3\xb2 personal o en aspectes socials._NEWLINE_Algunes de les bandes m\xc3\xa9s representatives s\xc3\xb3n els pioners Job for a Cowboy, Suicide Silence, o els brit\xc3\xa0nics Bring me the Horizon.\n_START_SECTION_\nDeath metal progressiu\n_START_PARAGRAPH_\nEl death metal progressiu \xc3\xa9s la fusi\xc3\xb3 del death metal amb el metal progressiu, g\xc3\xa8nere del que incorpora principalment els tempos caracter\xc3\xadstics i la complexitat de les composicions. La banda sueca Opeth en s\xc3\xb3n sovint considerats els iniciadors, tot i que altres bandes, com Pan-Thy-Monium, tamb\xc3\xa9 han tingut una considerable influ\xc3\xa8ncia; la data del sorgiment cal cercar-la, doncs, cap als inicis dels anys noranta. _NEWLINE_El death metal progressiu es caracteritza pels freq\xc3\xbcents canvis de sensaci\xc3\xb3 i de tempo, aconseguint una notable polir\xc3\xadtmia; aix\xc3\xad com per l\'\xc3\xbas alternat de veus guturals amb altres de netes. L\'atmosfera aconseguida sol ser m\xc3\xa9s propera al metal progressiu, per\xc3\xb2 tot i aix\xc3\xb2 conserva la pot\xc3\xa8ncia ac\xc3\xbastica pr\xc3\xb2pia del death metal. La tem\xc3\xa0tica tamb\xc3\xa9 s\'allunya de l\'habitual en aquest subg\xc3\xa8nere, aquest cop per acostar-se m\xc3\xa9s als temes filos\xc3\xb2fics o personals. Alguns dels grups m\xc3\xa9s representatius s\xc3\xb3n Opeth, Pan-Thy-Monium, (All You Hate) i Theory in Practice._NEWLINE_Per \xc3\xbaltim, cal assenyalar la freq\xc3\xbcent mancan\xc3\xa7a de distinci\xc3\xb3 que hi ha entre aquest g\xc3\xa8nere i el death metal t\xc3\xa8cnic. Ambd\xc3\xb3s incorporen elements de la m\xc3\xbasica progressiva i t\xc3\xa8cnica, aix\xc3\xad com d\'altres g\xc3\xa8neres com el jazz. La instrumentaci\xc3\xb3 d\'ambd\xc3\xb3s \xc3\xa9s molt semblant, i fins i tot hi ha \xc3\xa0lbums que han sigut catalogats alhora en ambd\xc3\xb3s g\xc3\xa8neres, com Focus, de Cynic. No hi ha, doncs, una diferenciaci\xc3\xb3 clara.\n_START_SECTION_\nDeath & roll\n_START_PARAGRAPH_\nDeath & roll \xc3\xa9s un terme emprat per descriure aquelles bandes que incorporen a les seues composicions elements inspirats en el rock and roll. La banda Entombed \xc3\xa9s l\'associada generalment amb el sorgiment d\'aquest estil, a trav\xc3\xa9s del seu \xc3\xa0lbum de 1993 Wolverine Blues; tot seguit d\'altres \xc3\xa0lbums influients com els Soul Survivor i Chapter 13 de Gorefest._NEWLINE_Les caracter\xc3\xadstiques musicals del g\xc3\xa8nere s\xc3\xb3n la combinaci\xc3\xb3 de les veus guturals i la distorsi\xc3\xb3 de les guitarres del death metal amb elements dels cl\xc3\xa0ssics del heavy metal i el hard rock dels anys 70. El g\xc3\xa8nere est\xc3\xa0 representat per bandes com els ja abans esmentats Gorefest i Entombed, juntament amb altres com Six Feet Under.'